Oficiālais Vēstnesis L 328 , 04/12/1998 Lpp. 0006 - 0007



Komisijas Regula (EK) Nr. 2605/98 (1998. gada 3. decembris), kas groza Regulu (EK) Nr. 1768/95 ar ko īsteno noteikumus par atvieglojumiem lauksaimniecībā, kas paredzēti 14. panta 3. punktā Padomes Regulā (EK) Nr. 2100/94 par Kopienas augu selekcionāru autortiesībām EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1994. gada 27. jūlija Regulu (EK) Nr. 2100/94 par Kopienas augu šķirņu selekcionāru autortiesībām [1] (pamatregula), kas grozīta ar Regulu (EK) 2506/95 [2], un jo īpaši tās 14. panta trešo punktu, tā kā pamatregulas 14. pants paredz izņēmumus no Kopienas augu šķirņu audzētāju autortiesībām, lai aizsargātu lauksaimniecības produkciju (lauksaimniecības atvieglojums); tā kā Komisijas Regulā (EK) 1768/95 [3] paredzēti nosacījumi, lai iepriekš minētais izņēmums stātos spēkā un lai aizsargātu selekcionāra un lauksaimnieka likumīgās intereses; tā kā sākotnējais apjoms, kā arī turpmākās piemērošanas sistēma tomēr jākonkretizē, cik ātri vien iespējams; tā kā pa šo laiku vairākās dalībvalstīs ir noslēgti līgumi starp selekcionāru un lauksaimnieku organizācijām, kas inter alia attiecas arī uz atlīdzības apmēru; tā kā jānodrošina, lai līgumi tiktu sagatavoti tā, lai uz tiem varētu atsaukties kā uz Kopienas pamatnostādnēm par atlīdzības apjomu par attiecīgo platību vai sugu; tā kā tajās platībās vai attiecībā uz tām sugām, uz kurām šie līgumi neattiecas, maksājamā atlīdzība principā ir 50 % no summas, kas tiek iekasēta par pavairojamā materiāla licencētu audzēšanu un ko var mainīt atbilstīgās robežās, ja tādas noteiktas attiecībā uz konkrētās valsts augu šķirņu selekcionāru autortiesībām; tā kā šie apjomi jāpārskata vēlākais līdz 2003. gada 1. janvārim; tā kā ir atbilstoši ieviest pieņemamus stimulus ātrai turpmāku līgumu noslēgšanai starp selekcionāru un lauksaimnieku organizācijām attiecībā uz tām platībām vai sugām, par kurām līgumi vēl nav noslēgti un par kurām tie jau tiek gatavoti; tā kā apjoms, kas ir zemāks par iepriekš minēto apjomu un kas tiek piemērots vienīgi ierobežotā laika periodā, var pamudināt dažas organizācijas pēc iespējas ātrāk noslēgt šādus līgumus; tā kā šis jautājums apspriests Kopienas augu šķirņu biroja Administratīvajā padomē; tā kā šajā regulā paredzētie pasākumi atbilst Pastāvīgās augu šķirņu selekcionāru autortiesību komitejas atzinumam, IR PIEŅĒMUSI ŠO REGULU: 1. pants Regulas (EK) Nr. 1768/95 5. pantu papildina ar šādu 4., 5., 6. un 7. punktu: "4. 4. Ja 2. punktā minētajā gadījumā atlīdzības apjomu nosaka līgumi, kas noslēgti starp tām īpašnieku un lauksaimnieku organizācijām - ar apstrādātāju organizāciju līdzdalību vai bez tās - kuras nodibinātas Kopienā attiecīgi Kopienas, valsts, reģionālā vai vietējā līmenī, tad šajos līgumos noteiktie apjomi tiek izmantoti kā pamatnostādnes, lai noteiktu atlīdzības apjomu, kas maksājamas attiecīgajā platībā un par attiecīgajām sugām, ja attiecīgo organizāciju pilnvarotie pārstāvji par šiem apjomiem un to izmaksas nosacījumiem rakstiski paziņojuši Komisijai un ja, pamatojoties uz to, līgumos noteiktie apjomi un to izmaksas nosacījumi ir publicēti Kopienas augu šķirņu biroja Oficiālajā Vēstnesī. 5. Ja 2. punktā minētajā gadījumā līgums, kā tas minēts 4. punktā, nav piemērojams, tad maksājamā atlīdzība ir 50 % no summām, ko iekasē par pavairojamā materiāla licencētu audzēšanu tādā pašā platībā, kā norādīts 2. punktā. Tomēr, ja dalībvalsts līdz 1999. gada 1. janvārim paziņojusi Komisijai par to, ka 4. punktā minētā līguma noslēgšana starp attiecīgajām valsts vai reģionālā līmenī nodibinātajām organizācijām ir nenovēršama, tad atlīdzība, kas maksājama attiecīgajā platībā un par attiecīgajām sugām, ir 40 % nevis 50 %, kā minēts iepriekš, taču vienīgi izmantojot tādus atvieglojumus lauksaimniecībā, kas noteikti pirms šāda līguma noslēgšanas un ne vēlāk kā 1999. gada 1. aprīlī. 6. Ja 5. punktā minētajā gadījumā lauksaimnieks atbilstošā periodā izmantojis attiecīgos atvieglojumus lauksaimniecībā par vairāk nekā 55 % uz kopējo šķirnes materiālu, ko viņš izmantojis audzēšanai, tad atlīdzības apjoms, kas maksājams attiecīgajā platībā un par attiecīgajām sugām, ir tādā pašā apmērā, kā tas, kas attiecībā uz konkrēto šķirni būtu piemērojams, ja to attiecīgajā dalībvalstī aizsargātu šīs valsts augu šķirņu selekcionāru autortiesības, ja pastāvētu tāda valsts sistēma, kas būtu šādu apjomu noteikusi, un ar nosacījumu, ka šis apjoms ir lielāks par 50 % no summas, kas jāmaksā par pavairojamā materiāla licencētu audzēšanu, kā paredzēts 2. punktā. Ja valsts sistēmā šāds līmenis nav noteikts, tiek piemēroti 5. panta nosacījumi neatkarīgi no procentuāli izmantotā apmēra. 7. Vēlākais līdz 2003. gada 1. janvārim 5. punkta 1. daļas un 6. punkta nosacījumi jāpārskata, ņemot vērā pieredzi, kas gūta, īstenojot šo regulu un izstrādājot 3. punktā minētos koeficientus, un ņemot vērā to iespējamo pielāgošanu, kas varētu tikt veikta līdz 2003. gada 1. janvārim, lai visā Kopienā vai kādā tās daļā noteiktu vai stabilizētu pamatoti sabalansētu koeficientu, kas paredzēts minētajā punktā." 2. pants Šī regula stājas spēkā 20. dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1998. gada 3. decembrī Komisijas vārdā — Komisijas loceklis Franz Fischler [1] OV L 227, 1.9.1994., 1. lpp. [2] OV L 258, 28.10.1995., 3. lpp. [3] OV L 173, 25.7.1995., 14. lpp. --------------------------------------------------